በትግራይ ክልል ለሚገኙ 1 ነጥብ 8 ሚሊየን ዜጎች የሰብዓዊ ድጋፍ  መደረጉ ተገለፀ
በጋዜጣው ሪፖርተር አዲስ አበባ፦ በሰሜናዊ የሀገራችን ክፍል የሕግ ማስከበር ሂደት ከተጠናቀቀ ወዲህ በትግራይ ክልል ለሚገኙ 1 ነጥብ 8 ሚሊየን ዜጎች የተለያዩ ሰብአዊ ድጋፎች መቅረባቸውን የሰላም ሚኒስቴር አስታወቀ። መንግሥት ለወገኖቻችን የሰብዓዊ ድጋፍ ለማዳረስ ትኩረት ተሰጥቶ በቁርጠኝነት ርብርብ እያደረገ እንደሚገኝ አስታውቋል። ሚኒስቴሩ ትናንት ባወጣው መግለጫ፣ የሰብአዊ ድጋፉ ምግብ፣ ምግብ ነክ ያልሆኑ ቁሳቁሶች እና የሕክምና አቅርቦቶችን መሆናቸውን አመልክቷል። በክልሉ 2 ነጥብ 5 ሚሊየን ተጠቃሚዎችን ለማስተናገድ የሚያስችል ዝግጅት መደረጉንም ጠቁሟል። በአስቸኳይ ጊዜ ማስተባበሪያ ማዕከል (ኢ.ሲ.ሲ) የሚኒስትሮች ኮሚቴ መሪነት አፋጣኝ ፍላጎቶችን ለማሟላት ከሚኒስቴር መስሪያ ቤቶች፣ ከክልል ቢሮዎች፣ ከተባበሩት መንግሥታት ድርጅቶችና ከዓለም ዓቀፍ መንግሥታዊ ያልሆኑ ድርጅቶች የተውጣጡ የቴክኒክ ቡድኖችን ያካተተ የአስቸኳይ ጊዜ ኦፕሬሽን ማስተባበሪያ ማዕከል (ኢ.ኦ.ሲ.) በመቀሌ ከተማ መቋቋሙን አስታውቋል ።ተጨማሪ ፍላጎቶችን ለመለየት ባለ አራት ደረጃ የአስቸኳይ ጊዜ ማስተባበር ሥርዓት (የክልል፣ የዞን፣ የወረዳ እና የምግብ ማከፋፈያ ቦታዎችን ያካተተ) ተደራጅቶ ወደ ሥራ ተገብቷል ብሏል።ተለይተው ለታወቁ ተጠቃሚዎች የድጋፍ ሽፋንን ለማሳደግ እንዲሁም በፍጥነት አቅርቦትን ለማዳረስ የኢትዮጵያ መንግሥት ከልማትና ከሰብዓዊ አጋሮች ጋር በቅንጅት በመሥራት ላይ እንደሚገኝ አመልክቶ፣ ብሔራዊ የመከላከያ ሠራዊት ደህንነቱ የተጠበቀ የሰዎችና የአቅርቦቶች እንቅስቃሴን በማመቻቸት የሰብአዊ ዕርዳታውን ቅንጅት በከፍተኛ ደረጃ በመደገፍ ላይ እንደሚገኝ አስታውቋል።ሥርጭቱ በብሔራዊ የአደጋ ሥጋት ሥራ አመራር ኮሚሽን፣ በዓለም ዓቀፍ ሰብዓዊ ድጋፍ አስተባባሪ (ዩ.ኤን.ኦቻ) አስተባባሪነት በዓለም ዓቀፍና በሀገር በቀል መንግሥታዊ ያልሆኑ ድርጅቶች እንዲሁም በሴፍቲኔት መርሃ-ግብር (ፒ.ኤስ.ኤን.ፒ) እየተከናወነ ይገኛል። ሥርጭቱ የሚከናወነው ከአክሱም፣ አዲግራት፣ አላማጣ፣ መቀሌ ዙሪያ፣ ሽሬ እና መቀሌ ከተማ ከሚገኙ የማሠራጫ ጣቢያዎች ነውም ብሏል።በሂደቱ ለሴቶች፣ ሕፃናት፣ አረጋውያንና የአካል ጉዳተኞች ለምግብ፣ ምግብ ነክ ያልሆኑ ቁሳቁስና የሕክምና አቅርቦቶች ሥርጭት ቅድሚያ እየተሰጠ እንደሚገኝም፣ አስታውቋል።መንግሥት እና ሰብአዊ አጋሮች እ.ኤ.አ. ኖቬምበር 29 ቀን 2020 በተፈራረሙት የመግባቢያ ስምምነት መሠረት በቅንጅት እየሠሩ ይገኛሉ።የተጠቃሚዎችን ብዛት በትክክል ለመለየት የጋራ የፍላጎት ዳሰሳና ግምገማ በማካሄድ ላይ ናቸው።ለወገኖቻችን የሰብዓዊ ድጋፍ ለማዳረስ ትኩረት ተሰጥቶ በቁርጠኝነት ርብርብ እየተደረገ ይገኛል ብሏል።አዲስ ዘመን ጥር 12 ቀን 2013 ዓ.ም 